Oficiālais Vēstnesis L 294 , 29/10/2002 Lpp. 0060 - 0073



Padomes lēmums (2002. gada 30. septembris), ar ko pieņem īpašu pētniecības, tehnoloģijas attīstības un demonstrējumu programmu, kuru īsteno Kopīgais pētniecības centrs, veicot tiešas darbības (2002.- 2006. gads) (2002/836/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 166. panta 4. punktu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: (1) Saskaņā ar Līguma 166. panta 3. punktu, Eiropas Parlamenta un Padomes Lēmums Nr. 1513/2002/EK attiecībā uz sesto Eiropas Savienības pamatprogrammu pētniecības, tehnoloģijas attīstības un demonstrējumu pasākumiem, kas veicina Eiropas pētniecības telpas izveidi un jauninājumus (2002.- 2006. gads) [4] (turpmāk tekstā "pamatprogramma") jāievieš, izmantojot īpašas programmas, kas definē sīki izstrādātus noteikumus minēto pasākumu īstenošanai, nosaka to ilgumu un nodrošina ar vajadzīgajiem līdzekļiem. (2) Pamatprogrammu veido trīs galvenie pasākumu kopumi: "Kopienas pētniecības koncentrēšana un integrēšana", "Eiropas pētniecības telpas izveide" un "Eiropas pētniecības telpas pamatu stiprināšana", Kopīgās pētniecības centram (KPC) jāveic tieši pasākumi, lai īstenotu pirmo pasākumu kopumu šajā pamatprogrammā, vienlaicīgi daļēji veicinot arī pārējo divu pasākumu kopumu mērķus. (3) Īstenojot uzdevumus, lai nodrošinātu zinātnes un tehnikas atbalstu Kopienas politikai, KPC aktīvi veicinās Kopienas zinātnes un tehnikas standarta sistēmas izveidošanu, jo īpaši piedaloties sadarbības tīklos, ko veido kompetentās valstu iestādes. (4) Īstenojot šo programmu saskaņā ar tās uzdevumiem, KPC īpašu uzmanību pievērsīs pilsoņu drošībai, piemēram, attiecībā uz vides aizsardzību, veselības aprūpi vai cīņu pret krāpšanu. (5) Uzņēmumu, pētniecības centru un universitāšu līdzdalības un pētījumu rezultātu izplatīšanas noteikumi pamatprogrammai (turpmāk tekstā "līdzdalības un pētījumu rezultātu izplatīšanas noteikumi") attiecas uz šo programmu. (6) Īstenojot šo programmu, īpaša nozīme piešķirama tam, lai sekmētu pētnieku mobilitāti, mācības un jauninājumu ieviešanu Kopienā. (7) Šīs programmas īstenošanas nolūkos papildus sadarbībai, kas paredzēta Līgumā par Eiropas Ekonomikas zonu vai Asociācijas līgumā, ir lietderīgi iesaistīties starptautiskās sadarbības pasākumos ar trešām valstīm un starptautiskām organizācijām, jo īpaši, pamatojoties uz Līguma 170. pantu. (8) Īstenojot šo programmu, īpaša uzmanība jāpievērš kandidātvalstīm. KPC aktīvi atbalstīs acquis communautaires pārņemšanu dažādās Kopienas darbības jomās. (9) Pētījumos, kas veikti šīs programmas darbības laikā, jāievēro ētikas pamatprincipi, to skaitā tie, kas iekļauti Eiropas Savienības Pamattiesību hartā. (10) Pēc Komisijas paziņojuma "Sievietes un zinātne", Padomes 1999. gada 20. maija Rezolūcijas par sieviešu lomu zinātnē [5] un Eiropas Parlamenta 2000. gada 3. februāra Rezolūcijas šajā jautājumā, tiek ieviests rīcības plāns, lai intensificētu darbību sieviešu lomas palielināšanai un stiprināšanai zinātnē un pētniecībā. (11) Šī programma jāīsteno elastīgi, efektīvi un pārredzami, ņemot vērā atbilstošās KPC lietotāju un Kopienas politikas vajadzības, kā arī ievērojot Kopienas finanšu interešu aizsardzības mērķus, pētījumi, kas īstenojami saskaņā ar šo programmu, vajadzības gadījumā jāpiemēro šīm prasībām, kā arī jauninājumiem zinātnē un tehnoloģijā. (12) KPC turpina ievērot Kopienas politikas prasības, kuras atspoguļo tās patērētāji un lai to paveiktu efektīvi, jāsaglabā atbilstīgs līdzsvars pētījumos, kas vajadzīgi izcilības sasniegšanai zinātnē. (13) KPC aktīvi jāpiedalās pasākumos jauninājumu un tehnoloģijas nodošanai. (14) Īstenojot šo programmu, KPC valde apspriežas ar Komisiju saskaņā ar attiecīgajiem Komisijas 1996. gada 10. aprīļa Lēmuma 96/282/Euratom noteikumiem par Kopīgā Pētniecības centra reorganizāciju [6]. (15) Komisija attiecīgi nodrošina neatkarīga novērtējuma veikšanu attiecībā uz to, kā ieviest pasākumus, kas īstenoti šīs programmas jomās. (16) Ir notikusi apspriešanās ar KPC valdi par programmas zinātnisko un tehnoloģisko saturu, IR PIEŅĒMUSI ŠO LĒMUMU. 1. pants 1. Ar šo, saskaņā ar Lēmumu Nr. 1513/2002/EK (šeit turpmāk "pamatprogramma"), laikam no 2002. gada 30. septembra līdz 2006. gada 31. decembrim tiek pieņemta īpaša programma tiešiem pasākumiem, kas veicami pētniecībā, tehnoloģiskajā attīstībā un demonstrējumos (šeit turpmāk "īpaša programma"), ko īsteno Kopīgais pētniecības centrs. 2. Īpašās programmas mērķi un zinātnes un tehnoloģijas prioritātes ir izklāstītas I pielikumā. 2. pants Saskaņā ar pamatprogrammas II pielikumu, vajadzīgā summa īpašās programmas īstenošanai ir 760 miljoni EUR. Paredzamais izdevumu sadalījums sniegts šā lēmuma II pielikumā. 3. pants 1. Par īpašās programmas īstenošanu atbild Komisija. 2. Īpašo programmu īstenos, izmantojot līdzekļus, kas aprakstīti pamatprogrammas I un III pielikumos un šā lēmuma III pielikumā. 3. Uzņēmumu, pētniecības centru un universitāšu līdzdalības noteikumi un pētījumu rezultātu izplatīšanas noteikumi (turpmāk tekstā "līdzdalības un izplatīšanas noteikumi") attiecas uz šo programmu attiecībā uz pētījumu rezultātu izplatīšanu. 4. pants 1. Komisija izstrādā darba programmu īpašās programmas īstenošanai, kas būs pieejama visām ieinteresētajām pusēm, sīki aprakstot mērķus un zinātnes un tehnoloģijas prioritātes, kas izklāstītas I pielikumā, un to izpildes grafiku un veicamos pasākumus. 2. Darba programmā jāņem vērā attiecīgie pētniecības pasākumi, kurus veic dalībvalstis, asociētās valstis, Eiropas un starptautiskās organizācijas. Vajadzības gadījumā programmu atjaunina. 5. pants Lai īstenotu īpašo programmu, saskaņā ar Komisijas lēmumu 96/8282/Euratom, KPC valde apspriežas ar Komisiju. Komisija regulāri ziņo valdei par īpašās programmas īstenošanas gaitu. 6. pants 1. Komisija regulāri ziņo par vispārējo īpašās programmas īstenošanas gaitu, saskaņā ar pamatprogrammas 4. pantu; ziņojumā jāietver informācija par finanšu aspektiem. 2. Komisijai jānodrošina neatkarīgs novērtējums, kā noteikts pamatprogrammas 6. pantā, kas jāveic attiecībā uz tiem pasākumiem, kuri īstenoti īpašās programmas jomās. 7. pants Šis lēmums ir adresēts dalībvalstīm. Briselē, 2002. gada 30. septembrī Padomes vārdā — priekšsēdētājs B. Bendtsen [1] OV C 181 E, 30.7.2002., 94. lpp. [2] Atzinums sniegts 2002. gada 12. jūnijā (Oficiālajā Vēstnesī vēl nav publicēts). [3] OV C 221, 17.9.2002., 97. lpp. [4] OV L 232, 29.8.2002., 7. lpp. [5] OV C 201, 16.7.1999., 1. lpp. [6] OV L 107, 30.4.1996., 12. lpp. -------------------------------------------------- I PIELIKUMS ZINĀTNES UN TEHNOLOĢIJAS MĒRĶI UN PASĀKUMU VISPĀRĪGAS NOSTĀDNES 1. IEVADS KPC īsteno darba programmu ar mērķi nodrošināt uz klientu orientētas zinātniskās un tehniskās koncepcijas atbalstu, Eiropas Savienības politikas īstenošanu un uzraudzību. KPC kalpo dalībvalstu kopīgām interesēm, tomēr tas ir neatkarīgs no īpašām, valsts vai privātām, interesēm, un tas nodrošina atbalstu, ja rodas nepieciešamība pēc Eiropas līdzdalības šajā procesā. KPC ieguldījums pamatprogrammā ietver ieteikumus, kas formulēti pēc KPC novērtējuma, un prasības, kuras izraisījušas Komisijas reformas. Jo īpaši, ietverot: - pastiprinātu orientāciju uz lietotāju; - pasākumus sadarbības tīkla izveidei, lai radītu plašu zināšanu bāzi un lai Eiropas Pētniecības telpas (ERA) atvērtībā ciešāk apvienotu dalībvalstu un kandidātvalstu laboratorijas, rūpniecību un reglamentējošās institūcijas zinātnes un tehnikas atbalstam, ko nodrošina ES politika; - pasākumu koncentrēšanu uz izvēlētajām tēmām; to pētnieku sagatavošanu, kuri izmanto apjomīgas iekārtas un specializētas laboratorijas. Tas atbilst skaidri izteiktām vajadzībām un prasībām, it sevišķi no Komisijas dienestu puses, kas ir apzinātas un atjauninātas, izmantojot sistemātiskus un regulārus kontaktus [1]. Savas kompetences jomās KPC dalība ir virzīta uz sinerģijas radīšanu ar attiecīgajām tematiskajām prioritātēm citās īpašās programmās, it sevišķi, papildinot tās ar tiešām un netiešām darbībām un līdzdalību netiešās darbībās, ar mērķi, vajadzības gadījumā, palielināt to darbības jomā veiktā darba vērtību (piemēram, salīdzinot un izvērtējot pārbaudes un metodes vai rezultātu iekļaušanu politikas veidošanas mērķiem). Politiskais un organizatoriskais konteksts, kurā strādā KPC, ir ievērojami attīstījies pēdējo gadu laikā. Strauja tehnoloģijas attīstība, it sevišķi biotehnoloģijas un informācijas sabiedrības attīstība, rada izmaiņas mūsu sabiedrībā, izvirzot jaunas prasības politiķiem, vienlaicīgi aizsargājot pilsoņus un nodrošinot konkurētspēju globālajā ekonomikā. Patērētāju uzticības krīze un augošā tehnoloģiju ietekme uz ikdienas dzīvi dara politiķus visā Eiropā un pasaulē atbildīgus par to, lai nodrošinātu ievērojama zinātniskā ieguldījuma priekšnoteikumus visā politikas veidošanas procesa laikā. Tas ietver spēju ātri reaģēt situācijā ar neparedzētiem apstākļiem, un atbildīgāk paskatīties uz zinātnes un tehnoloģijas attīstību. Kopīgu Eiropas zinātnes un tehnikas standarta sistēmu attīstīšana, kas paredzēta ERA, ir nozīmīgs solis šajā virzienā. Īstenojot KPC uzdevumus, lai atbalstītu ES politiku [2], pamatprogramma piedāvā jaunu nodaļu par to, kā KPC īstenos savus pasākumus. KPC pats par sevi nevar nodrošināt visu zinātnisko un tehnisko atbalstu, kas nepieciešams šajā kontekstā. Piedāvāto darba programmu raksturo trīs pamatiezīmes: i) koncentrēšana, ii) atvērtība un ievietošana tīklā un iii) orientācija uz klientu. Tiks izraudzīti piemēroti līdzekļi, jo īpaši veltot uzmanību projektu sazarotībai īpašās politikas jomās (sk. III pielikumu). KPC, kā Komisijas iekšējais ESP dienests: - nodrošinās uz pieprasījumu balstītu zinātnes un tehnikas atbalstu Eiropas politikas formulēšanai, attīstībai, īstenošanai un uzraudzībai tās kompetences jomās, - veicinās kopīgu zinātnes un tehnoloģijas standarta sistēmu ieviešanu ERA. KPC atbalsts ES politikai nozīmē, ka tiek sniegta tehniska palīdzība jautājumos, kuri saistīti ar vides aizsardzību, pilsoņu drošību un aizsargātību un ilgtspējīgu attīstību. Tas ietver riska novērtējumu, pārbaudi, izdevumu apzināšanu un metožu, materiālu un tehnoloģiju precizēšanu, lai atbalstītu visu politikas kompleksu, sākot no pārtikas produktu drošības, ķīmisko vielu, gaisa kvalitātes, ūdens kvalitātes un kodoldrošības līdz pat krāpšanas apkarošanai. Gandrīz visu šo atbalstu īstenos, cieši sadarbojoties ar laboratorijām un pētniecības centriem, dalībvalstīs un citur. Lai to sasniegtu, KPC ir koncentrējis ar kodolenerģiju nesaistītos pasākumus divās pamatnozarēs, kuras atbalsta horizontālas kompetences: - pārtika, ķīmiskās vielas un veselība, - vide un ilgtspējība. Pamatnozares papildinās šādi horizontālie pasākumi: - tehnoloģiju prognozēšana, - standarta materiāli un mērījumi, - sabiedrības drošība un krāpšanas apkarošana. 2. PROGRAMMAS SATURS 2.1. Pārtika, ķīmiskās vielas un veselība Patērētāju veselības aizsardzība, jo īpaši no iespējamā piesārņojuma kaitīgas iedarbības pārtikā un no ķīmiskām vielām, ir viena no ES politikas prioritātēm. To apliecina Eiropas Pārtikas iestādes izveidošana un jaunas Kopienas politikas izstrāde attiecībā uz ķīmiskām vielām. 2002.- 2006. gada pamatprogrammā KPC jāatbilst vairākiem īpašiem nosacījumiem, kas saistīti ar: - strauji augošo Kopienas pārtikas un ķīmisko vielu politiku, - piesardzības principa mērķiem, - sabiedrības bažām attiecībā uz veselību. Tas attīstīsies tālāk kā zinātnisko standartu un apstiprināšanas centrs izvēlētajās jomās, kas saistītas ar pārtikas kvalitāti un drošību, ķīmisko vielu drošību, Kopienas dimensiju par ķīmisko mērījumu/ķīmiskās metroloģijas infrastruktūru un ar veselību saistīto informāciju. KPC stratēģijas galvenokārt pamatojas uz plašu sadarbības tīkla izveidošanu ar dalībvalstu laboratorijām, uz modernizētu analītisko iekārtu uzturēšanu, mērījumu standartmetodēm un standarta materiālu ražošanu un uz plašu pieredzi zinātnēs par dzīvību, to skaitā proteomikā un bioinformātikā. Attiecīgo ES politiķu atbalstam tiks nodrošināti tādi pakalpojumi, kā informācijas sistēmas un datu bāzes (piemēram, molekulārais reģistrs). Ņemot vērā jauninājumus daudzās jomās un normatīvās vides sarežģītību, arī zināšanu apguve būs viena no prioritātēm. Darbs pamatosies uz turpmāk minētajām prioritātēm: - pārtikas drošība un kvalitāte, - ģenētiski modificēti organismi, - ķīmiskās vielas, - biomedicīnas piemērošana. Pārtikas drošība un kvalitāte Uzsvars tiks likts uz to, lai attīstītu un novērtētu drošas metodes un standarta materiālus piesārņojuma noteikšanai (dabīgie — piemēram, mikotoksīni un cilvēku veidoti, piemēram, polihlorbifenils) atlikās (piemēram, pesticīdi, augšanas hormoni un veterinārās zāles), pārtikas sastāvdaļās un piedevās, kā arī dzīvnieku barībā. KPC galvenie uzdevumi būs pārbaužu metožu un materiālu koordinēšana un apstiprinātu rezultātu iesniegšana, lai veicinātu riska novērtēšanu un vadību (ciešā sadarbībā ar Eiropas Kopienas etalonlaboratorijām veterināro zāļu atlikumu noteikšanai). Tā kā lielākā daļa pārtikas izraisītu slimību attīstās no mikrobioloģijas vīrusinfekcijām, īpaši jāakcentē jaunu pieeju novērtēšana ātrai to noteikšanai un uzraudzībai. Pētījums par genomiem un proteomiku sniegs atbildi uz to, kas izraisa daudzas ar pārtikas lietošanu saistītas problēmas, piemēram, alerģiju un TSE slimību raksturu. KPC saglabās elastīgumu, lai nodarbotos ar jauniem, nesen izvirzītiem sabiedrības veselības jautājumiem, veicot papildu centienus mikrobioloģijas jomā. Pārbaužu standartizācija un jaunu metožu novērtēšana drošai BSE un TSE slimību noteikšanai ietver kvalitātes kontroles īstenošanu, veicot liela apjoma pēcnāves pārbaudes lopkautuvēs, sadarbībā ar ĢD, ad hoc komiteju TSE noteikšanai un vadošajām TSE pētniecības laboratorijām. KPC izpētīs īpašā riska materiāla turpmāko likteni. Īpaša uzmanība tiks pievērsta dzīvnieku barības drošības aspektiem, jo dzīvnieku barība ir tiešs pārtikas aprites elements. Pārtikas kvalitātes nozīme pieaugs, pateicoties tās saiknei ar veselību un pārtiku. Papildus novērtējumam par atbilstību etiķetēšanas noteikumiem (krāpšanas un viltošanas gadījumu noteikšana) jānovērtē arī pārtikas piedevu un funkcionālās pārtikas iedarbīgums un/vai blakus efekti. Pieaugošā ekoloģiski tīras pārtikas popularitāte rada piemērotu metožu vajadzību, lai izvērtētu to autentiskumu. KPC koncentrēs savu pieredzi pārtikas autentiskuma noteikšanas jomā, lai attīstītu nutraceuticals un to efektivitāti. Tiks veikts potenciāls tehnisks pētījums par pārtikas produktu attīstību, ilgtspējīgām lauksaimniecības metodēm un pārtikas ražošanas procesiem un par pārtikas drošības politikas ietekmi uz lauksaimniecības pārtikas nozari. Ģenētiski modificēti organismi (ĢMO) KPC nodrošinās nozīmīgu zinātnisko un tehnisko atbalstu jomās, kuras saistītas ar ĢMO pārtikā un vidē. Atbalsts tiks sniegts Eiropas ĢMO laboratoriju sadarbības tīkla kontekstā, kuru pēc dalībvalstu pieprasījuma koordinē KPC. Uzdevumos ietilpst ĢMO noteikšanas attīstība un izvērtējums, identifikācija un izskaitļošana, sertificētu standarta materiālu spektra palielināšana (jaunas sugas, pārstrādāta pārtika), biomolekulāro datu bāžu attīstība, un mācības. Tiks veikti pētījumi (piemēram, paraugu ņemšana un izsekojamība), īpaši pievēršoties jauniem pārtikas un lopbarības veidiem vai problēmu risināšanai attiecībā uz tām sugām, kuras nav atļauts izmantot ES, lai atbalstītu reglamentējošās vajadzības Viseiropas harmonizācijas sasniegšanai. ĢMO pētniecībai vidē būs vajadzīga jaunas zinātniskās pieredzes veidošana darbam ar ģenētiskajiem, bioloģiskās daudzveidības un lauksaimniecības aspektiem, kas vidē ievieš jaunus organismus. Ķīmiskas vielas Jaunā Kopienas politika attiecībā uz ķīmiskajām vielām būtiski ietekmēs vajadzīgo atbalstu KPC [3] šīs pamatprogrammas apjomā. KPC loma ietvers pasākumus ķīmisko vielu regulēšanai pēc izvērstas shēmas; tas pastiprinās jau pastāvošo ciešo saikni ar attiecīgajām dalībvalstu iestādēm, rūpniecības nozarēm un starptautiskajām organizācijām, piemēram, ESAO. Eiropas Ķīmijas biroja riska novērtēšanas pieredze arī nodrošina stabilu pamatu nozīmīgiem pētījumiem šajā jomā. Alternatīvu metožu izvērtējums, aizstājot izmēģinājumu veikšanu ar dzīvniekiem, būtiski veicinās atbalstu jaunām ķīmisko vielu pārbaudes programmām. Veiks arī pētījumus par vakcīnu drošību un par potenciāli bīstamu vielu mazu devu atkārtotu ilgtermiņa ietekmi. Īstenos izvērtētās informācijas apmaiņu starp regulatīvajām iestādēm ES dalībvalstīs par veselību un medikamentiem, izplatot to visām lietotāju grupām, to skaitā patērētājiem, izmantojot telemātikas līdzekļus. KPC veicina riska novērtēšanu attiecībā uz pastāvošajām bīstamajām vielām, īpašu uzmanību pievēršot kaitīgo sastāvdaļu migrācijai no materiāliem, kas ir saskarē ar cilvēkiem un pārtiku, piemēram, plastifikatoriem rotaļlietās un kosmētikas kaitīgās ietekmes. Tiks veikta potenciāla Kopienas politikas un jauninājumu attiecību un Eiropas ķīmisko vielu ražotāju konkurētspējas analīze. Biomedicīnas piemērošana Sabiedrība, kas noveco, neizbēgami mainīs pieprasījumu ES veselības sistēmās. KPC plāno izmantot savu pieredzi attiecībā uz materiāliem un zinātnēm par dzīvību, lai attīstītu implantu bioloģisko saderību un nodrošinātu to ilgtermiņa uzticamību, un optisko metožu izmantošanu mazāk agresīvās medicīnas sistēmās. Šis darbs rada vajadzību izveidot sadarbības tīklu ar pētniecības laboratorijām, slimnīcām, ražotnēm un regulatīvajām iestādēm. KPC strādās arī, lai sasniegtu vispārīgi atzītu sistēmu klīniski diagnostiskajiem pasākumiem, sadarbībā ar Starptautisko Medicīnas ķīmijas federāciju (direktīvas par in-vitro diagnostiku un medicīnas ierīcēm). KPC kodoliekārtas un izotopu iekārtas un pieredze radioaktīvo stabilo izotopu ražošanā un izmantošanā tiks izmantotas arī medicīniskiem nolūkiem, kā jauns pretvēža terapijas veids (a-imūnterapija, bora neitronu absorbcijas terapija), kā arī klīniskos standarta materiālos. 2.2. Vide un ilgtspēja Ūdens, gaisa un zemes kvalitāte un izmantošana, ilgtspējīga enerģijas izmantošana un globālās sasilšanas draudi ir jautājumi, kuriem tiek pievērsta augoša politiska uzmanība. Kopienas politikas sasniegumiem šajās jomās vajadzīgas atbilstošas zināšanas par cēloņiem, procesiem, ietekmi un virzieniem. KPC definē savu programmu tā, lai tieši tiktu ievēroti šie nosacījumi. Tādējādi KPC nostiprinās savu lomu kā zināšanu un atsauču centrs vides jautājumos nozīmīgā Eiropas dimensijā. To panāks arvien vairāk iesaistoties atsauču sadarbības tīklos dalībvalstīs un starptautiski, jo īpaši kandidātvalstīs. Pakalpojums politikas veidošanas procesos tiks pastiprināts, attīstot ciešāku sadarbību ar attiecīgajiem Komisijas dienestiem un īstenojot savstarpēju politiku, tehno-ekonomiski perspektīvu pētījumu jomās. Īpaša uzmanība tiks pievērsta sinerģijas pastiprināšanai ar Eiropas Vides aģentūru, jo īpaši pievēršoties zinātnisko rezultātu izplatīšanai. Programma attieksies uz turpmāk minētajām jomām: - nelabvēlīgu globālu izmaiņu novērtēšana un novēršana, - Eiropas vides aizsardzība (gaiss, ūdens un sauszemes resursi), - ilgtspējīgas attīstības veicināšana (jaunas un atjaunīgas enerģijas, vides novērtējums), - atbalsts Globālajai Vides un drošības uzraudzībai (GMES). Nelabvēlīgu globālu izmaiņu novērtēšana un novēršana KPC piedāvā atbalstu ES stratēģiju attīstībai, lai cīnītos ar globālo sasilšanu, izmantojot apkopotas tehniskās, sociāli ekonomiskās, modelēšanas un pētniecības prasmes. Kioto protokola īstenošanai jāizprot cēloņi un procesi, kas kontrolē siltumnīcefekta gāzu ciklus. Viena no KPC prioritātēm ir tieša atbalsta sniegšana ES gāzu emisiju uzraudzības mehānismam (Padomes Lēmums 1999/296/EK) [4]. Būtiska KPC uzdevumu daļa šajā kontekstā ir zināšanu trūkuma novēršana, veicinot īpašus pētījumus. Darbs pievērsīsies standarta sistēmas izveidošanai, kas veicinās datu kvalitāti un samazinās nenoteiktību. Nozīmīga darba daļa ir to izmaiņu uzraudzība, kuras izraisa zemes un mežu platību izmantošana dažādos mērogos (skatīt arī GMES). Enerģijas attīstības modelis nākotnei un paredzamās oglekļa emisijas ir būtiskas attiecīgo pasākumu īstenošanai. Tiks pētīti arī alternatīvi politiski risinājumi, lai samazinātu emisijas rentablā veidā. Lai palielinātu efektivitāti, KPC veiks globālo izmaiņu pasākumus vienotā pasākumu kopumā. Iespējams, tiks izskatīt arī jautājumi, kas saitīti ar klimata politikas īstenošanu, oglekļa sekvestrāciju, atmosfēras kvalitātes mērījumiem, ozona un UV starojuma dinamiku virs Eiropas. Vides aizsardzība Eiropā — Gaisa kvalitātes saglabāšana Gaisa piesārņojums ir Eiropas pilsoņu galvenais rūpju iemesls un uzmanības degpunkts daudzām reglamentējošo līdzekļu struktūrām (piemēram, programmai "Tīru gaisu Eiropā"). KPC darbības stūrakmeņi būs: - transporta līdzekļu un stacionāro avotu emisijas novērtējums (jaunas emisijas direktīvas, dīzeļdegvielas/benzīna standarti, jaunas degvielas, daļiņu un dioksīnu emisijas; vispasaules standarta testu ciklu un rūpniecisko emisiju mērījumu metožu harmonizācija/standartizācija), - atsauces nodrošināšana gaisa kvalitātes direktīvu īstenošanai un attīstīšanai (kvantitatīvā gaisa piesārņojuma noteikšanas analīze, uzraudzības tehnikas, prenormatīvais darbs, metodes ietekmes novērtēšanai attiecībā uz gaisa kvalitātes politikas ietekmi uz cilvēkiem, modelējošie līdzekļi datu analīzei un piesārņojuma samazināšanas plānu salīdzināšana), - piesārņotas atmosfēras ietekmes novērtēšana uz sabiedrības veselību, jo īpaši pilsētas teritorijās. Tiks īstenota integrēta starpnozaru transporta, enerģijas, veselības un uzņēmumu politikas analīze, lai noteiktu to ietekmi uz emisijām un apkārtējā piesārņojuma līmeni. Darbu veiks plašu ekspertu sadarbības tīklu kontekstā, iekļaujot pārstāvjus no autorūpniecības un enerģijas nozarēm. Ūdens kvalitāte Ūdens ir galvenā problēma attiecībā uz nākotnes resursiem; jo īpaši nozīmīga ir dabīgo ūdens avotu saglabāšana un labas kvalitātes dzeramā ūdens nodrošināšana. Pamatdirektīva par ūdeni uzliek pienākumu visiem pastāvošajiem Kopienas reglamentējošiem līdzekļiem koordinēt un saskaņot uzraudzības un atskaites procesus turpmāko sešu gadu laikā. Veiks pētījumu ar mērķi, saskaņot kopīgo datubāzi dalībvalstu atskaitēm par dažādu direktīvu, kas attiecas uz ūdeni, īstenošanu (piemēram, pilsētu notekūdeņi, nitrāti, virszemes ūdeņi utt.). KPC koncentrēs uzmanību uz ekoloģisko ūdens kvalitātes parametru noteikšanu (arī pastāvošās vispārējās Eiropas metroloģiskās infrastruktūras atbalsta kontekstā), nozīmīgu piesārņotāju noteikšanu, kvalitātes rādītājiem iekšzemes un piekrastes ūdeņos un mikrobioloģisko apdraudējumu noteikšanu, jo īpaši notekūdeņos, kā arī jaunās reglamentējošās pamatprogrammas sociāli ekonomiskās saistības. Šajā kontekstā KPC pasākumiem jāveicina zinātniskie pētījumi ar mērķi ieviest uzlabojumus ūdens kvalitātes uzlabošanai, notekūdeņu attīrīšanai, augsnes kvalitātes uzlabošanai un to ietekmei uz veselību. Ietekme uz veselību aprakstīta šīs programmas iedaļā 2.1. ar nosaukumu "Pārtikas drošība un kvalitāte". Lai nodrošinātu Kopienas standartiem atbilstīgu pieeju, tiks īstenots integrēts krasta zonas apsaimniekošanas pētījums. Virszemes resursi Augsnes un ainavas ir intensīvākās cilvēku darbības vietas un to raksturojumu nosaka apsaimniekošanas pieredze. Lauksaimniecības politikas vides komponents, kā arī daži Kopienas likumdošanas akti (piemēram, Ūdens direktīva, Teritoriālās attīstības iespējas, Pilsētu programma, Klimata izmaiņas un citas) attiecas uz šo jautājumu spektru. KPC nodrošina atbalstu kopīgas integrētas teritoriālās analīzes platformas attīstībai, kas kalpo kā pamats politikas veidošanai un novērtēšanai. Sateces baseinus izmantos kā pētījumu vienības, lai novērtētu dažādus procesus un ietekmes. Izmantojot sadarbības tīklus, papaplašinās datu bāzi, kas atrodas Eiropas Augšņu biroja pārziņā; pastiprinās pastāvošo sadarbību ar Eiropas Kopienu Statistikas biroju. Īpašu uzmanību pievērsīs līdzekļu attīstībai, kas nodrošina informāciju par dabīgajām ainavām mežsaimniecības kontekstā, zemes izmantošanu un bioloģiskās daudzveidības saglabāšanu. Kopīgās lauksaimniecības politikas vides komponenta atbalstu nodrošinās ainavu analīzes un rādītāju izmantošanas tendences. Apkopos informāciju par pilsētas un reģionālās vides stāvokli un izmaiņām. Darbs pamatosies uz uzlabotiem attālas izpētes paņēmieniem, ģeogrāfiskās informācijas sistēmām un telpisko procesu modelēšanu. Noturīgas attīstības veicināšana Darbs ilgtspējīgai attīstībai caurvij visu KPC programmu un īpaša uzmanība veltīta ekonomisko, sociālo un vides dimensiju integrēšanai. Darbs šādas integrācijas īstenošanai jo īpaši attiecas uz ilgtspējīgu attīstību un dažādu iesaistīto dalībnieku lomām. Jo īpaši KPC attīstīs rīcības programmu, kuras mērķis ir izplatīt zināšanas un informāciju (tai skaitā iespēju atbalstīt pētniekus un tos, kas darbojas šajā jomā) par veiksmīgu pieredzi, īstenojot ilgtspējīgu attīstību. Tiks ņemta vērā metodoloģija un tiks attīstīti līdzekļi, kas vajadzīgi bioloģiskās daudzveidības un/vai ainavas saglabāšanai. KPC izmantos savu pieredzi turpmākai Eiropas sadarbības tīkla attīstībai, pēdējos gados izveidojot dažādas ekoloģiskas vietas vairākās dalībvalstīs. — Enerģija un enerģijas ietaupījums Kioto protokols devis enerģētikas debatēm kritiskus parametrus, jo divi ekonomikas stūrakmeņi — enerģijas izmantošana un transports — nozīmīgi ietekmē siltumnīcefekta gāzu emisiju. Jaunu un atjaunojamu enerģijas avotu nozīmīgums, kā arī enerģijas efektivitāte un tehnoloģijas piegādes drošība, ir uzsvērtas nesenā Zaļā grāmatā un paziņojumā par "Atjaunojamiem enerģijas avotiem". KPC pieredze atjaunojamo enerģiju, enerģētikas politikas un enerģētikas tehnoloģijas jomā tiks izmantota, lai nodrošinātu atbalstu potenciāliem Kopienas jautājumiem tirgos, kuros atcelti ierobežojumi; īpaši paredzēts pievērsties turpmāk minētajām darba jomām: - etalonsistēmu attīstīšanai, izmantojot akreditētas laboratorijas un sertifikācijas shēmas atjaunojamās enerģijas ražošanai (prioritāti dodot saules elektrībai), uzglabāšana un enerģijas izmantošana ēkās, - tehnoloģijas novērtēšanai, enerģijas ietaupīšanas iespējām, jauno un parasto enerģijas tehnoloģiju izvērtēšanas un modelēšanas pasākumiem, ar īpašu atsauci uz drošību, efektivitāti, enerģijas ietaupīšanu, izmešiem un biomasas saražotās enerģijas tehnoloģijām, kā arī izmešu sadedzināšanas efektivitāti, - enerģijas attīstības modelim un prognozēm, ņemot vērā siltumnīcefekta gāzu emisijas un jaunas un atjaunojamas enerģijas tehnoloģiju tirgus novērtējumu konkurējošā enerģijas ekonomikā. Vides novērtējums Arvien plašāk tiek atzīta vajadzība pēc "integrēta" vides kvalitātes vērtējuma. KPC atbalstīs ES Ilgtspējīgas attīstības stratēģiju, izmantojot attiecīgu integrētas politikas novērtēšanas līdzekļu attīstību un pasākumus, kas veicina vides problēmu iekļaušanu ES politikā. Eiropas Integrētais piesārņojuma profilakses un kontroles birojs turpinās direktīvās paredzēto darbu, novērtējot labākās pieejamās tehnoloģijas, ar mērķi samazināt piesārņojumu izvēlētajās rūpniecības nozarēs. Kopīgo emisiju attīstības modeli jāsaista ar gaisa piesārņojumu un globālajām izmaiņām. Atkritumu apsaimniekošana ir nozīmīga joma, kura jāanalizē, sākot no atkritumu rašanās līdz apstrādei un utilizācijai. Vides viengabalainība un cilvēka veselība ir vēl viena joma integrētajos pētījumos, kurus veicinās KPC. KPC attīstīs jaunus vērtēšanas līdzekļus un pieejas vides toksikoloģijai, lai pievērstos tādām problēmām kā gaisa piesārņojums un piemaisījumi ūdeņos (endokrīnās sistēmas traucējumu izraisītāji, nelauksaimnieciskās indes un farmaceitiskie līdzekļi). KPC nodrošinās arī metodisku atbalstu vides dimensijas integrācijai attīstības palīdzībā. KPC veicinās Kopienas tiesību aktu izpildi attiecībā uz vides uzraudzības datu (to skaitā radioaktivitāti) un informācijas (izmantojot savstarpēju paraugu salīdzinājumu) apmaiņu parastos un ārkārtas apstākļos. KPC galvenā uzmanība joprojām tiks pievērsta politikas saistībām un ietekmei kā īpašam ieguldījumam noturīgas attīstības prakses īstenošanai Kopienas līmenī. Atbalsts GMES Arvien plašāk tiek atzīta vajadzība pēc neatkarīgas informācijas galvenajos jautājumos, kas skar pasaules vidi un pilsoņu drošību. GMES ir Eiropas iniciatīva, kuras mērķis ir īstenot ekspluatācijas pakalpojumus tādas informācijas vienību apkopošanai, analizēšanai un izplatīšanai, kas attiecas uz vides kvalitāti, resursu pieejamību un apsaimniekošanu, dabisko risku un apdraudējumu. GMES tiek īstenota, ņemot vērā divējādās rūpes par vispasaules vides saglabāšanu un pilsoņu apdraudējuma samazināšanu. Tā pievēršas galvenokārt zemes novērošanas metodēm, lai saglabātu atbilstīgu ilgtermiņa ainavu kritēriju uzraudzību (piemēram, zemes platību izmantošanu, resursu noārdīšanos vai samazināšanos) dažādos ģeogrāfiskos līmeņos. Būs vajadzīgas arī tehnoloģijas, lai atbalstītu dabisko risku novērtēšanu un katastrofu seku novēršanas organizāciju. KPC īpaši pievērsīsies ES politikas attiecīgo pieteikumu attīstībai, kuri iestrādāti GMES koncepcijas trīs darba jomās: atbalsts starptautiskiem vides nolīgumiem, risku novērtēšanai un vides stresa novērtēšanai. 2.3. Tehnoloģiju prognozes Arvien vairāk ES politikas definēšana ir atkarīga no savlaicīgas sagatavošanās un izpratnes par zinātnes un tehnoloģijas attīstību un sociālo un ekonomisko vidi. KPC pieredze, analizējot tehnoloģiju un sabiedrību savstarpējās attiecības un koordinējot starpsektoru un daudzdisciplinārus prognozējošus pētījumus starptautiskā mērogā, veicinās ERA mērķu īstenošanu. Kopumā 2002.- 2006. gada pamatprogrammā KPC pasākumi šajā pētniecības jomā pamatojas uz ciešu sadarbību ar ĢD Kopienas pētniecības un tehnoloģijas attīstības programmu un citiem ĢD klientiem. Pasākumi galvenokārt attiecas uz: - tehno-ekonomiskajām prognozēm, - starptautisko prognožu sadarbības komisiju. Tehno-ekonomiskās prognozes KPC apņemas veikt vidēja vai ilgtermiņa pētījumus par nozīmīgu tehnoloģisko attīstību, kas skar ES un citu attiecīgo ietekmi uz pieaugumu, ilgtspējīgu attīstību, nodarbinātību, sociālo izlīdzināšanu un konkurētspēju. Šis pasākums nodrošinās arī fona analīzi un informāciju, kas būs noderīga KPC, īstenojot savus pienākumus īpašās kompetences jomās. Tajā iekļauta perspektīvas analīze, lai noteiktu tehnoloģiski vājās vietas un iespējas, to skaitā kvantitatīvos novērtējumus; identificētu daudzsološas tehnoloģijas un vajadzīgos apstākļus to attīstībai. Starptautisko prognožu sadarbības forums KPC stiprinās savas darba attiecības ar starptautiskām ideju laboratorijām un augstākā līmeņa padomdevējiem, turpinot pastāvošo veiksmīgo praksi (piemēram, Eiropas Zinātnes un tehnoloģijas observatorija, Augstākā līmeņa ekonomistu grupa) un nodibinot Starptautisko prognožu sadarbības forumu. Tāda mehānisma pieejamība, kas dod iespēju dalīties pieredzē par galvenajām potenciālajām grūtībām, īpaši ir noderīga, lai nostiprinātu Eiropas lomu starptautiskajās debatēs par zinātni un valsts pārvaldi. Reģionālo uzdevumu īstenošanas kontekstā, jo īpaši attiecībā uz kandidātvalstīm, ieviesīs kopīgu atsauču sistēmu uz politiku orientētai prognožu analīzei. 2.4. Standarta materiāli un mērījumi Produktu standartu un mērījumu atzīšana ir nozīmīga Kopienas politikas daļa attiecībā uz patērētāju drošību, brīvo tirdzniecību, Eiropas rūpniecības konkurētspēju un ārējiem sakariem. KPC turpmāk atbalstīs pastāvošo un attīstošos Eiropas metroloģisko infrastruktūru, lai panāktu rezultātus, kas atbilst paredzētajai kvalitātei, attīstīs īpašus standarta mērījumus, radīs sertificētus standarta materiālus (SSM), lai veicinātu to vispārēju atzīšanu, organizēs starptautiskas mērījumu novērtēšanas programmas un ieviesīs pārnacionālas datubāzes ES politiku atbalstam. Visās KPC darba programmas jomās jāizmanto pieņemtas standartmetodes un materiāli, neatkarīgi no to izmantošanas jomas — vides, pārtikas drošības, veselības aizsardzības vai kodoldegvielas rūpniecības. Papildus darbam, kas aprakstīts iepriekšējās iedaļās, KPC plāno atbalstīt Eiropas Sertificēto standarta materiālu sistēmas izveidošanu. Tas dos iespēju KPC, vajadzības gadījumā, nodrošināt noderīgas konsultācijas Komisijas dienestiem attiecībā uz ES tiesību aktiem un praksi. Šīs darbības ietvers: - BCR [5] un sertificētus rūpnieciskos standarta materiālus, - metroloģiju ķīmijā un fizikā. BCR un sertificēti rūpnieciskie standarta materiāli Šī pasākuma mērķis ir attīstīt tās koncepcijas un tehnikas, kuras ir vajadzīgas, lai ražotu standarta materiālus un tos sertificētu, veicinot to vispārēju atzīšanu saskaņā ar ES un ASV Savstarpējās atzīšanas nolīgumu, kurā KPC konsultē ĢD tirdzniecības jautājumos. KPC īpaši pievēršas BCR un jaunu SSM ražošanai, lai kontrolētu ražošanas procesus un produkciju. KPC, veicot ĢD ESP atbalsta pasākumus, ja iespējams, paplašina savu atbildības jomu attiecībā uz jaunu SSM ražošanas vadību un sertifikāciju ar netiešu darbību, lai uzglabātu un izplatītu BCR. Standarta kodolmateriāli, ko izmanto aizsardzības pasākumiem, un kodolmateriālu grāmatvedība tiks papaplašināta attiecībā uz vidi. Metroloģija ķīmijā un fizikā Informācija, kas uzkrāta, pētot neironu mijiedarbību ar vielām, ir pamats vairākām pielietošanas jomām. Uzturēs infrastruktūras, lai sistemātiskā veidā pētītu pamata metroloģiju fizikā plašam enerģiju spektram, uzsverot to nozīmīgumu mācībās. Radionukleīdu metroloģijas pasākumi nodrošina atbalstu pārtikas, ķīmijas un vides drošībai. KPC turpinās pārstāvēt Komisiju starptautiskās organizācijās, kas atbildīgas par vispasaules ķīmijas mērījumu sistēmas attīstību. Stratēģiskie uzdevumi ietvers primāro mērījumu paņēmienu attīstīšanu, izotopisko standarta materiālu ražošanu un sertifikāciju un Starptautisko mērījumu novērtējuma programmu organizēšanu. Temati ir atkarīgi no ES politikas prasībām un novērtējumi lielā mērā pamatojas uz daudzu laboratoriju līdzdalību, jo īpaši to, kuras nosaka standartus attiecīgajā sektorā vai reģionā. Izmantojot tīklu izveidi (PECOMet Sadarbības tīklu un MetMED), nodrošinās atbalstu kandidātvalstīm un Vidusjūras valstīm strukturētas mērījumu sistēmas izveidošanai ķīmijā. 2.5. Sabiedrības drošība un krāpšanas apkarošana Sabiedrības drošības jautājumi — masveida iznīcināšanas ieroču izplatība, ekonomikas globalizācija, personīgās dzīves neaizskaramība un Interneta pārkāpumi, dabas vai tehnoloģijas katastrofas — prasa saskaņotu starptautisko pieeju. ES īsteno programmu, izmantojot vairākus mehānismus un vienlaicīgi deklarē neiecietību pret krāpšanu. Šīm politiskajām iniciatīvām un saistībām nepieciešams zinātnisks un tehnisks atbalsts, un KPC veido savu programmu, lai tā tieši atbilstu dažām šīm īpašajām prasībām. KPC gadu gaitā ir uzkrājis vispārīgu un sakārtotu pieredzi vispārējā drošības un krāpšanas novēršanas sfērā, plašas informācijas apstrādē un darbā ar sarežģītām sistēmām. 2002.- 2006. gada pamatprogrammā šāda pieredze tiks nodrošināta Eiropas iestādēm saskaņā ar to prioritātēm un vajadzībām. Īpaši tiks uzsvērta sadarbības tīklu izmantošana saziņā ar citām zinātniskās pētniecības iestādēm un ieinteresētajām personām, lai padziļinātu un paplašinātu atbalstu. KPC īpaši pievērsīsies turpmāk minētajiem jautājumiem: - starptautiskajai humānajai drošībai, - dabas un tehnoloģijas apdraudējumiem, riskiem un ārkārtas situācijām, - kiber-drošībai, - uzraudzības atbilstībai ES regulām un krāpšanas novēršanai. Starptautiskā humānā drošība KPC turpinās pievērst pastiprinātu uzmanību ES humānajiem mīnu likvidēšanas centienu tehniskajiem aspektiem, pirmkārt, lai uzlabotu zināšanas par pastāvošo tehnoloģiju mīnu lauku apsekošanai un noteikšanai, izmantojot pārbaudes un standartus, otrkārt, lai novērtētu jaunas tehnoloģijas, un treškārt, lai palielinātu ES mīnu problēmu operāciju pārredzamību, caurskatāmību un efektivitāti. Izmantojot GMES iniciatīvu, KPC veicinās arī Eiropas iespēju attīstību, savlaicīgi darot pieejamus integrētus kosmosa pētījumu datus, vides datus un sociālekonomiskos datus Eiropas drošības politikai, to skaitā humānajai palīdzībai. Dabas un tehnoloģijas apdraudējumi, riski un ārkārtas situācijas KPC turpinās atbalstīt centienus attīstīt Eiropas pamatprogrammu Kopienas risku paredzēšanai, novērtēšanai, vadībai un samazināšanai. Saskaņā ar 2002.- 2006. gada pamatprogrammu, KPC turpinās attīstīt sistemātisku pieeju dabas un tehnoloģisko apdraudējumu uzraudzībai. Attiecībā uz tehnoloģiskajiem riskiem, sākot ar lidaparātu nelaimes gadījumiem līdz rūpnieciskiem apdraudējumiem, KPC centieni tiks virzīti, lai saskaņotu Eiropas uzraudzības sistēmu ekspluatāciju un uzlabošanu (ECCAIRS [6], MAHB [7], EPERC [8]), kas turpmāk tiks paplašinātas arī kandidātvalstīs. Attiecībā uz tiem riskiem, kas saistīti ar dabas apdraudējumiem, KPC centīsies nodrošināt Eiropu ar līdzvērtīgām jaudām to novēršanai. Tajā pat laikā, turpināsies centieni izveidot kopīgu Eiropas pieeju plūdu un meža ugunsgrēku novēršanai, koncentrējoties uz uzlabotas modelēšanas un uz parasto un kosmosa balstītu datu integrāciju. Tiks attīstīta sadarbība ar GMES iniciatīvu. Dažādi sadarbības tīkli, piemēram, Eiropas zemestrīču tehnoloģisko laboratoriju sadarbības tīkls, tiks paplašināti līdz starptautiskam līmenim. KPC, sadarbībā ar Eiropas partneriem, izvedos sadarbības tīklu eksperimentālam nodrošinājumam, lai attīstītu kopīgu integrētu iniciatīvu strukturālajai drošībai. KPC izmantos savu starptautisko zinātnisko potenciālu un attiecības ar zinātniskās sadarbības tīkliem, lai veicinātu atbalsta mehānismu izveidošanu lēmumu pieņemšanai attiecībā uz riska vadību. Kiber-drošība KPC stiprinās pieredzi, kas iegūta atbalstot ES attiecīgo iniciatīvu, sistēmas izšķiršanai ārpustiesas kārtībā, kā arī elektronisko maksājumu sistēmu novērošanu. Cieši sadarbojoties ar atbildīgajiem Komisijas dienestiem un dalībvalstu iestādēm, tas atbalstīs piemērotu ES atbildes pasākumu attīstīšanu attiecībā uz kiber-noziegumiem, privātās dzīves neaizskaramības un Interneta pārkāpumiem. Centieni pamatosies uz metodēm, kas labāk raksturo šos riskus, uz kritērijiem tehnisko pretpasākumu novērtēšanai un uz to pārbaudi KPC struktūrās, un uz piemērotu un saskaņotu pasākumu, norāžu un statistikas attīstīšanu, apspriežoties ar citām ieinteresētajām pusēm, tai skaitā Eiropas Policijas biroju. KPC uzturēs arī Interneta mājas lapu par kiber-noziegumiem un ziņos par panākumiem ES Komisijai, kas izveidota saskaņā ar Komisijas paziņojumu "Drošākas informācijas sabiedrības izveidošana, uzlabojot informācijas infrastruktūru drošību un apkarojot noziegumus, kas saistīti ar datortehnoloģijām". Uzraudzības atbilstība ES regulām un krāpšanas novēršana KPC atbalsta Komisijas centienus palielināt krāpšanas apkarošanas pasākumu efektivitāti, gan nodrošinot uzlabotas tehnoloģijas iestādēm, kas darbojas ES līmenī, gan atbalstot dalībvalstis jaunāko tehnoloģiju izmantošanā. KPC, cieši sadarbojoties ar attiecīgajiem Komisijas dienestiem, saglabā pienācīgu atbalstu kopējai lauksaimniecības politikai, kopējai zivsaimniecības politikai un Eiropas Krāpšanas novēršanas birojam (OLAF). Papildus jauno tehnoloģiju pielietojuma izpētei — DNS analīzēm dzīvnieku identificēšanai, satelītuzņēmumu interpretācijai kultivētās platības uzraudzībai vai zvejas kuģa identifikācijai, dzērienu un pārtikas produktu izotopisko analīžu savstarpējai atbilstībai, lai noteiktu sastāvu un izcelsmi, ziņu ievākšanai no pieejamiem avotiem, valodas tehnoloģijām, lai analizētu daudzvalodu dokumentus — KPC turpinās nodrošināt lietotājus ar integrētām zināšanām, kas ietver visu ciklu, sākot no datu savākšanas, datu sintēzes, datu ieguves līdz to attīstīšanai un novērtēšanai. KPC stiprinās arī savu metodisko pieredzi, lai nodrošinātu politikas procesu ar savlaicīgu, uzticamu un sociāli nozīmīgu informāciju. Oficiālajiem statistikas datiem tas tiks panākts, izmantojot Eiropas Kopienu Statistikas biroja koordinēšanu attiecībā uz tematiskiem zinātniskās izpētes sadarbības tīkliem, jo īpaši uzsverot īstermiņa rādītājus, darījumu ciklu un finansiālo analīzi, un izmantojot kvalitātes nodrošināšanas metodikas attīstīšanu zinātniskajam ieguldījumam valsts pārvaldē. Īpaši nozīmīga būs agra brīdināšana un tendenču noteikšana, izplatīšana, izpratnes veidošana un dalīšanās ar zināšanām ar dalībvalstu partnerlaboratorijām. Krāpšanas problēma nebūs risināma kā individuāls gadījums, bet gan sistēmas līmenī, attīstot procedūras un noteikumus, kas ir mazāk birokrātiski un mazāk tendēti uz krāpšanu. [1] Ikgadējie lietotāju semināri, starpdienestu lietotāju grupu ĢD, divpusēji līgumi, sadarbībā ar Augsta līmeņa lietotāju grupu. [2] KPC uzdevumu īstenošana ERA. Komisijas paziņojumi Padomei un Eiropas Parlamentam. [3] To skaitā KPC Eiropas Ķīmijas biroja darbs. [4] OV L 117, 5.5.1999., 35. lpp. [5] Atsauču paziņojumu birojs. [6] Aviācijas starpgadījumu obligātās ziņošanas sistēmas Eiropas koordinācijas centrs. [7] Galvenais avārijas draudu novēršanas birojs. [8] Eiropas spiediena iekārtu pētījumu padome. -------------------------------------------------- II PIELIKUMS ORIENTĒJOŠS ĪPAŠĀS PROGRAMMAS ĪSTENOŠANAI VAJADZĪGO LĪDZEKĻU SUMMAS SADALĪJUMS Pasākumu veidi | Apjoms (miljonos EUR) | Pārtika, ķīmiskās vielas un veselība | 212 | Vide un ilgtspēja | 286 | Horizontālie pasākumi Tehnoloģiju prognozēšana; standarta materiāli un mērījumi; sabiedrības drošība un cīņa pret krāpšanu–Pētnieku mācības; piekļuve infrastruktūrām | 262 | Kopā | 760 | -------------------------------------------------- III PIELIKUMS ĪPAŠI NOTEIKUMI PROGRAMMAS ĪSTENOŠANAI 1. Komisija, apspriedusies ar KPC valdi, īsteno tiešas darbības, balstoties uz zinātniskajiem mērķiem un saturu, kas aprakstīts I pielikumā. Darbības, kas attiecas uz šo aktivitāti, jāīsteno attiecīgajās KPC iestādēs. 2. KPC, īstenojot paredzētās darbības, ciktāl nepieciešams un iespējams, piedalās vai organizē dalībvalstu vai Eiropas pētniecības konsorcija valsts vai privātu laboratoriju sadarbības tīklus, kas atbalsta Eiropas politikas veidošanas procesu. Īpaša uzmanība jāpievērš sadarbībai ar rūpniecību, īpaši ar mazajiem un vidējiem uzņēmumiem (MVU). Pētniecības iestādes, kas izveidotas trešajās valstīs, arī var darboties projektos, saskaņā ar attiecīgiem pamatprogrammas 6. panta noteikumiem un, vajadzības gadījumā, zinātniskās un tehnoloģiskās sadarbības nolīgumu ietvaros starp Kopienu un attiecīgajām trešajām valstīm. Īpaša uzmanība tiks pievērsta sadarbībai ar zinātniskās pētniecības laboratorijām un institūtiem kandidātvalstīs, Centrāleiropas un Austrumeiropas valstīs un bijušajā Padomju Savienībā. KPC izmantos arī piemērotus mehānismus, lai nepārtraukti noteiktu savu klientu un lietotāju prasības un vajadzības, un iesaistītu tos saistītajos pasākumos. Projektu īstenošanas laikā uzkrāto pieredzi izplatīs pats KPC (ņemot vērā iespējamos ierobežojumus saistībā ar konfidencialitāti). 3. Papildu pasākumi ietvers: - KPC darbinieku vizīšu organizēšanu uz valstu laboratorijām, rūpnieciskajām laboratorijām un universitātēm, - jauno zinātnieku, jo īpaši no kandidātvalstīm, mobilitātes veicināšanu, pievēršot pastiprinātu uzmanību sieviešu līdzdalības veicināšanai, - īpašas mācības, lai atbalstītu Eiropas politikas izstrādāšanu un/vai īstenošanu, uzsverot daudzdisciplināru pētniecību, - vieszinātnieku un valsts norīkotu ekspertu, jo īpaši no kandidātvalstīm, vizīšu organizēšanu uz KPC iestādēm, pastiprināti sekmējot sieviešu līdzdalību, - sistemātisku informācijas apmaiņu, izmantojot zinātniskus seminārus, praktiskas mācības, kolokviju organizēšanu un zinātniskās publikācijas, - neatkarīgu zinātnisku un stratēģisku projektu un programmu snieguma novērtējumu. --------------------------------------------------